Melanie du Toit van Uitenhage is nie ’n boer nie, maar sy het ’n bul wat die afgelope maand in haar tuin boer.
Bedags loop hy blykbaar oor die besige Graaff-Reinetweg om by Willowdam uit te kom, waar hy dan sy dors les en onder die koeltebome lê, voordat hy weer die aand ’n draai by Du Toit se tuin maak.
“En om alles te kroon, het die bul nogal ’n ‘vriend’ vir ete oorgenooi. Sommer net so. Die Du Toit’s sal mos kos voorsien.”
“Ons het die afgelope vakansiedag nogal in die tuin gewerk om die beeste se skade te herstel, maar dit is alles ongedaan,” sê sy moedeloos.
Volgens ’n werker van die veebeheer- eenheid, wie se naam nie genoem mag word nie, het hulle al verskeie kere probeer om die bul op hok te jaag, maar die bul is té wild om vas te keer.
“My bestuurder het gesê ál uitweg is om die bul in die teenwoordigheid van ’n veearts en die polisie te skiet, maar dit word nog bespreek,” het die beampte gesê.
Mthubanzi Mniki, ’n munisipale woordvoerder, het nie op navrae oor planne vir die bul en sy beesvriend gereageer nie.